和韓秋懷十一首  其八
作者：王十朋
朝代：宋

paragraphs: 賢關藹多士，頭角爭軒軒。
中有倦游客，虛名厭馳奔。
學爲忠與孝，思踐陽城言。
高秋賦歸去，戯舞庭闈前。
東園柿栗熟，採摘供盤餐。
兄弟各賦詩，集作棣蕚編。
甲乙二孺子，日誦言半千。
學語三歲時，笑味生甜酸。
欣然動我懷，長夜不成眠。
歸來有此樂，亦可終殘年。